
На основу члана 138. став 1. Устава Републике Србије („Службени гласник РС“, бр. 98/2006) и чланова 1. став 1. и 31. став 1. и 2. Закона о Заштитнику грађана („Службени гласник РС“, бр. 79/2005 и 54/2007), у поступку утврђивања законитости и правилности рада Државног већа тужилаца, покренутом по притужби С. Н. из A…, ул. …, Заштитник грађана

У Т В Р Ђ У Ј Е
Државно веће тужилаца учинило је пропуст у раду због тога што није одлучило о уставној жалби С. Н., коју је поднела оспоравајући одлуку на основу које јој је престала дужност заменика јавног тужиоца, а која се према касније донетим законским одредбама сматра приговором.

На основу утврђених недостатака у раду, а с обзиром на протек времена и чињеницу да Државно веће тужилаца више не може одлучити о приговору, Заштитник грађана упућује следећу
П Р Е П О Р У К У
Државно веће тужилаца ће упутити писано извињење С. Н. због повреде права на добијање одлуке о приговору.

 Р а з л о з и:
Заштитнику грађана притужбом се 27. 05. 2013. године обратила С. Н. из A…, изражавајући незадовољство због тога што Државно веће тужилаца није одлучило о приговору (конвертованој уставној жалби) коју је 14. 01. 2010. године поднела Уставном суду због престанка дужности заменика јавног тужиоца у ранијем Окружном јавном тужилаштву у A… 

Након подношења уставне жалбе, притужиља се обраћала Уставном суду, који ју је актом Уж-512/2010 од 18. 09. 2012. године обавестио да је њена уставна жалба дана 23. 06. 2011. године уступљена Државном већу тужилаца на основу члана 6., ставова 2. и 3. Закона о изменама и допунама Закона о јавном тужилаштву
. После тога се у неколико наврата обраћала Државном већу тужилаца, између осталог и поднесцима од 08. 10. 2012. и 13. 11. 2012. године, обавештавајући га да остаје при поднетом приговору (уставној жалби), при том инсистирајући да буде одлучено о његовој основаности. Истицала је разуман правни интерес да се о њеном приговору одлучи, при чему изостанак одлуке сматра незаконитим, неправилним и посебно некоректним. Услед свог настојања да се запосли пре него што се оконча поступак по правном средству које је изјавила против одлуке о не(ре)избору, стављена је у неповољнији положај него да је одлуку чекала не пријављујући се на конкурсе за обављање јавнотужилачке функције, чак и под условима који су за њу неповољнији од услова на месту које је незаконито и неправилно изгубила.

Актом Државног већа тужилаца А 785/12 од 04. 10. 2012. године притужиља је обавештена да је ДВТ утврдило да је одлуком о избору заменика јавног тужиоца бр. 119-05-665/2010-01 од 30. 07. 2010. године изабрана за заменика јавног тужиоца у Основном јавном тужилаштву у В…, због чега ДВТ сматра да су „у потпуности испоштоване одредбе Закона о јавном тужилаштву као и услови конкурса на које се пријавила“.
Будући да је притужиља поставила низ озбиљних питања о законитости и правилности рада Државног већа тужилаца и начина на који је овај орган примењивао прописе, сматрајући да је разрешење спорних питања од значаја како за остваривање права притужиље, тако и за очување принципа владавине права и правне сигурности, имајући у виду да је у сличној чињеничној и правној ситуацији већ упутио препоруку Државном већу тужилаца, Заштитник грађана је актом 19-2146/13 од 05. 06. 2013. године покренуо поступак контроле законитости и правилности рада Државног већа тужилаца, на основу члана 25. став 5. Закона о Заштитнику грађана, пре него што су у оквирима домаћег правног поретка исцрпљена сва правна средства.

Државно веће тужилаца доставило је изјашњење актом А бр. 785/12 од 27. 06. 2013. године, у коме је навело да је ДВТ донело одлуку о избору заменика јавних тужилаца бр. 119-01-253/09 од 15. 12. 2009. године, на коју је притужиља, као неизабрани носилац јавнотужилачке функције, поднела жалбу Уставном суду, у делу у коме јој је престала јавнотужилачка функција. Затим је утврђено да је госпођа Н. поднела пријаву на оглас објављен у „Службеном гласнику Републике Србије“, бр. 28/2010 од 30. 04. 2010. године за избор заменика јавних тужилаца, и то за Тужилаштво за организовани криминал, Апелационо јавно тужилаштво у Београду, Више јавно тужилаштво у А..., Више јавно тужилаштво у В..., Више јавно тужилаштво у Београду, Основно јавно тужилаштво у В... и Основно јавно тужилаштво у К... На основу наведеног огласа, ДВТ је донело одлуку о избору заменика јавног тужиоца бр. 119-05-665/2010-01 од 30. 07. 2010. године, према којој је притужиља изабрана за заменика јавног тужиоца у Основном јавном тужилаштву у В... На функцију је ступила на јавној седници, сагласно члану 85. Закона о јавном тужилаштву, а решењем Републичког јавног тужиоца П бр. 77/12 од 31. 12. 2012. године упућена је да обавља функцију заменика јавног тужиоца у Основном јавном тужилаштву у А..., сагласно члану 63. Закона о јавном тужилаштву.
Државно веће тужилаца је у изјашњењу истакло да се Правилник о поступку преиспитивања одлука првог састава Државног већа тужилаца и примени критеријума и мерила за оцену стручности, оспособљености и достојности примењивао само у поступку преиспитивања одлука, а најкасније до 31. 12. 2011. године, сагласно члану 31. Правилника, због чега ДВТ није у могућности да после наведеног датума одлучује о поднетом приговору. Стога је ДВТ дана 24. 06. 2013. године доставило списе предмета притужиље као подносиоца приговора на даље одлучивање Уставном суду, сагласно члану 161. став 4. Устава и члану 99. став 1. у вези члана 8. став 1. Закона о Уставном суду.

* * *

Чланом 3. став 1. Устава Републике Србије прописано је да је владавина права основна претпоставка Устава и да почива на неотуђивим људским правима. Чланом 36. зајемчена је једнака заштита права пред судовима и другим државним органима, имаоцима јавних овлашћења и органима аутономне покрајине и јединица локалне самоуправе. Свако има право на жалбу или друго правно средство против одлуке којом се одлучује о његовом праву, обавези или на законом заснованом интересу. Чланом 161. став 4. предвиђено је да против одлуке о престанку функције јавни тужилац и заменик јавног тужиоца могу уложити жалбу Уставном суду, при чему изјављена жалба искључује право на подношење уставне жалбе.
Чланом 6. Закона о изменама и допунама Закона о јавном тужилаштву
 прописано је да ће стални састав Државног већа тужилаца преиспитати одлуке првог састава ДВТ о престанку дужности јавних тужилаца и заменика јавних тужилаца из члана 130. став 1. Закона о јавном тужилаштву, у складу са критеријумима и мерилима за оцену стручности, оспособљености и достојности које ће донети стални састав ДВТ. Поступци по жалбама, односно уставним жалбама које су јавни тужиоци и заменици јавних тужилаца из става 1. поднели Уставном суду окончавају се ступањем на снагу овог закона и предмети се уступају Државном већу тужилаца. Жалбе, односно уставне жалбе из става 2. овог члана сматраће се приговором на одлуку Државног већа тужилаца. Јавни тужиоци и заменици јавних тужилаца из става 1. овог члана који нису поднели жалбу, односно уставну жалбу Уставном суду, могу изјавити приговор на одлуку из става 1. овог члана у року од 30 дана од дана ступања на снагу овог закона. О овом приговору одлучује стални састав Државног већа тужилаца. У поступку по приговору из ставова 3. и 4. овог члана, јавни тужилац и заменик јавног тужиоца из става 1. овог члана има право да се упозна са предметом, пратећом документацијом и током поступка, као и да усмено пред сталним саставом Државног већа тужилаца изложи своје наводе. Одлука Државног већа тужилаца донета по приговору мора бити образложена, у складу са чланом 17. став 2. Закона о Државном већу тужилаца. Против одлуке сталног састава Државног већа тужилаца донете по приговору из ставова 3. и 4. овог члана, којом се потврђује одлука првог састава Државног већа тужилаца о престанку дужности, јавни тужилац и заменик јавног тужиоца из става 1. овог члана може изјавити жалбу Уставном суду, у року од 30 дана од дана достављања одлуке. 
Чланом 99. став 1. Закона о Уставном суду
 прописано је да против одлуке о престанку функције судија, јавни тужилац и заменик јавног тужиоца може изјавити жалбу Уставном суду у року од 30 дана од дана достављања одлуке.

Чланом 25. Правилника о поступку преиспитивања одлука првог састава Државног већа тужилаца и примени критеријума и мерила за оцену стручности, оспособљености и достојности
 прописано је да ДВТ доноси одлуку о избору неизабраног носиоца јавнотужилачке функције за заменика јавног тужиоца на једну од функција на коју је конкурисао уколико у поступку преиспитивања утврди да неизабрани носилац јавнотужилачке функције испуњава критеријуме из Правилника. ДВТ доноси одлуку којом потврђује престанак јавнотужилачке функције неизабраног носиоца јавнотужилачке функције уколико у поступку преиспитивања утврди да носилац јавнотужилачке функције не испуњава један или више критеријума из Правилника. Одлука којом ДВТ неизабраном носиоцу јавнотужилачке функције потврђује престанак јавнотужилачке функције сматра се одлуком ДВТ о престанку функције, и неизабрани носилац јанотужилачке функције има право на жалбу Уставном суду у року од 30 дана од дана достављања одлуке, сходно члану 98. Закона о јавном тужилаштву. Одлука ДВТ о броју заменика јавних тужилаца („Службени гласник РС“, бр. 43/2009 и 24/2010) не утиче на врсту одлуке и број одлука у поступку преиспитивања. Чланом 31. предвиђено је да ће се одредбе овог правилника примењивати само у поступку преиспитивања одлука првог састава ДВТ у складу са члановима 6. и 7. Закона о изменама и допунама Закона о јавном тужилаштву („Службени гласник РС“, бр. 101/2010), а најкасније до 31. 12. 2011. године. 
* * *

Након спроведеног поступка контроле законитости и правилности рада Државног већа тужилаца, Заштитник грађана је утврдио пропусте у његовом раду, који су за последицу имали повреду притужиљиног права на одлучивање о приговору. Ускраћивање овог права истовремено представља и повреду принципа добре управе.

У поступку контроле утврђено је да је Уставни суд доставио уставну жалбу притужиље ... дана 23. 06. 2011. године на одлучивање Државном већу тужилаца. Такође је утврђено да Државно веће тужилаца није одлучило о уставној жалби притужиље, која се на основу касније донетих прописа сматра приговором на одлуку првог састава Државног већа тужилаца о престанку тужилачке дужности, већ ју је две године касније, дана 24. 06. 2013. године, без одлуке вратило Уставном суду.
Актом Државног већа тужилаца А 785/12 од 04. 10. 2012. године притужиља је информисана да је изабрана за заменика јавног тужиоца у Основном јавном тужилаштву у В..., због чега ДВТ сматра да су „у потпуности испоштоване одредбе Закона о јавном тужилаштву као и услови конкурса на које се пријавила“. При том притужиља нити је оспоравала свој избор за заменика у Основном јавном тужилаштву у В..., нити конкурс на који се пријавила, већ се Државном већу тужилаца обратила захтевом да се одлучи о њеном приговору у поступку ревизије општег избора. Државно веће тужилаца ју је, дакле, обавестило о чињеницама које су неспорне, пропустивши да се изјасни о питањима на која је притужиља својим дописима указивала, и поводом којих је тражила одговор.   

Заштитник грађана овом приликом подсећа на аргументацију изнету у препоруци 19-3293/12 од 21. 05. 2013. године упућеној ДВТ, којом је указао на неприхватљивост става да се не(ре)изабрани носилац јавнотужилачке функције у поступку општег избора (2009. године) од тренутка избора на јавнотужилачку функцију на коју је касније конкурисао не може сматрати неизабраним носиоцем јавнотужилачке функције. Чланом 6. став 5. Закона о изменама и допунама Закона о јавном тужилаштву („Службени гласник РС“, бр. 101/2010) предвиђено је да у поступку по приговору јавни тужилац и заменик јавног тужиоца имају право да се упознају са предметом, пратећом документацијом и током поступка, као и да усмено пред сталним саставом Државног већа тужилаца изложе своје наводе, а одлука ДВТ о приговору мора бити образложена. Уколико се одлука првог састава ДВТ потврди, јавни тужилац и заменик јавног тужиоца овлашћени су да изјаве жалбу Уставном суду у року од 30 дана од дана достављања одлуке. 

Наведена права припадају свим тужиоцима и заменицима јавних тужилаца из члана 130. Закона о јавном тужилаштву, укључујући и госпођу Н. Државно веће тужилаца није овлашћено да јој то право ускрати или ограничи. Избором на нову функцију притужиља није престала да буде лице из члана 130. Закона о јавном тужилаштву. Њен правни интерес да о основаности приговора буде одлучено је несумњив, пошто би у случају његовог усвајања била изабрана за заменика јавног тужиоца на једну од функција на коју је конкурисала
, док би у случају одбијања приговора имала могућност да се за даљу заштиту обрати Уставном суду. 

Уставни суд донео је низ одлука којима су констатоване значајне неправилности учињене у поступку општег избора јавних тужилаца и њихових заменика, које су по својој природи такве да се односе на све учеснике поступка, укључујући и притужиљу. Државно веће тужилаца је својим пасивним држањем, тј. неодлучивањем о приговору, онемогућило притужиљу да у законом прописаном поступку добије одлуку против које би, са великим изгледима за успех, могла користити прописана правна средства, што су потврдила искуства других не(ре)изабраних тужилаца.

Државно веће тужилаца се у свом изјашњењу Заштитнику грађана А бр. 785/12 од 27. 06. 2013. године позива на сопствену немогућност да о приговору одлучи, с обзиром да је чланом 31. Правилника којим је регулисана ревизија општег избора прописано да ће се Правилник примењивати најкасније до 31. 12. 2011. године. Државно веће тужилаца, при том, пренебрегава чињеницу да је управо оно доносилац поменутог правилника, којим је прописало ово временско ограничење, за које се не може пронаћи упориште у закону. Чланом 6. став 1. Закона о изменама и допунама Закона о јавном тужилаштву
 прописано је да ће стални састав Државног већа тужилаца преиспитати одлуке првог састава Државног већа тужилаца о престанку дужности јавних тужилаца и заменика јавних тужилаца из члана 130. став 1. Закона о јавном тужилаштву, у складу са критеријумима и мерилима за оцену стручности, оспособљености и достојности које ће донети стални састав Државног већа тужилаца. Према томе, стални састав Државног већа тужилаца био је дужан да преиспита одлуке првог састава ДВТ на основу критеријума и мерила које је сам прописао, али му законом није поверено овлашћење да свој рад орочава. Одредба о временском ограничењу не налази се ни у члану 6., ни у члану 7. ЗИД Закона о јавном тужилаштву
, који су наведени као законски основ за доношење Правилника на седници ДВТ одржаној 25. 05. 2011. године. 
Као што се самоограничило у погледу трајања поступка ревизије општег избора, ДВТ је тако имало могућност да сопствени пропис касније измени, те да о приговору притужиље, иако са закашњењем, ипак одлучи. ДВТ се, међутим, у одговору Заштитнику грађана не изјашњава о томе због чега се о приговору госпође Н. није одлучило у време када се одлучивало о приговорима осталих не(ре)изабраних тужилаца, већ наводи податке о конкурсу на коме је притужиља касније учествовала и њеном упућивању на рад у друго јавно тужилаштво, што су чињенице које за поступак контроле Заштитника грађана нису од значаја.
Закључак који из таквог држања ДВТ произилази је да су одлуке првог састава ДВТ имале недостатке у односу на апсолутну већину не(ре)изабраних тужилаца, док се једино у односу на притужиљу њихова законитост и правилност не испитује, нити уопште доводи у питање, из разлога што је на каснијем конкурсу притужиља поново постала припадник тужилачке бранше, додуше у другом месту рада, и у јавном тужилаштву нижег ранга.  

На овај начин, поред повреде изричите законске обавезе да о приговору одлучи, Државно веће тужилаца је притужиљу ставило у неповољнији положај у односу на своје не(ре)изабране колеге које, након престанка дужности, нису показале иницијативу за проналажење новог запослења. Наведена категорија не(ре)изабраних лица је, током вишегодишњег трагања за решењем проблема неуспеле реформе правосуђа, остваривала право на накнаду плате, а да при том није била радно ангажована, након чега је распоређена у тужилаштва која по рангу одговарају тужилаштвима у којима је раније обављала дужност. Са друге стране, притужиља Н. је у наведеном периоду вршила функцију заменика јавног тужиоца у тужилаштву нижем по рангу, због чега је остваривала право на мању плату од накнаде плате која би јој припадала у случају да није радила. По окончању поступка ревизије општег избора, пасивним држањем Већа доведена је у немогућност да користи правне лекове доступне другим учесницима, чиме је стављена у неравноправан положај.

Чињеница да се притужиља својом вољом пријавила на конкурс објављен 2010. године не може легализовати пропусте учињене у поступку општег избора спроведеном 2009. године. Притужиља је свој нови радни ангажман могла пронаћи изван правосуђа, па чак и изван правне струке, што ни на који начин не би утицало на обавезу Већа да о њеном приговору одлучи. Поновно ступање на тужилачку функцију није од значаја за обавезу Већа да поступак ревизије општег избора и у случају притужиље доведе до краја, као што је то учинило у случају осталих не(ре)изабраних учесника у поступку општег избора.

Чланом 25. Правилника о поступку преиспитивања одлука првог састава Државног већа тужилаца и примени критеријума и мерила за оцену стручности, оспособљености и достојности прописане су врсте одлука у поступку преиспитивања одлука првог састава Државног већа тужилаца: одлука о избору заменика јавног тужиоца (у случају усвајања приговора) и одлука којом се потврђује престанак јавнотужилачке функције (у случају одбијања приговора). О приговору госпође Н. није донета ниједна од предвиђених одлука, нити је притужиља од приговора одустала. Државно веће тужилаца је две године без одлуке држало предмет који је примило од Уставног суда, пре него што је одлучило да му га врати.

Позитивни прописи и начела добре управе захтевају од органа који врше јавна овлашћења да поступају по правним лековима грађана - да их у складу са законом одбаце, или, у оквиру своје надлежности, да их усвоје или одбију, и то у најкраћем могућем року. Стандард добре управе не дозвољава нечињење и пасивност, већ тражи активан, ангажован став органа према обављању послова из свог делокруга, и законито вршење тих послова, ради остваривања циља због кога су органу дата јавна овлашћења.

Заштитник грађана сматра да достављање списа предмета госпође Н. са приговором на надлежност и поступање Уставном суду дана 24. 06. 2013. године није извршено у складу са важећим прописима, чиме је Државно веће тужилаца такође повредило право притужиље. Наиме, члан 161. став 4. Устава, који је Већу послужио као правни основ за уступање списа, односи се на право јавног тужиоца и заменика јавног тужиоца да поднесу жалбу Уставном суду на одлуку о престанку функције, при чему изјављена жалба искључује право на подношење уставне жалбе. Госпођа Н. није поднела жалбу, већ уставну жалбу Уставном суду у јануару 2010. године. Њена уставна жалба је касније законском одредбом конвертована у приговор, о чијој основаности је требало да одлучи Државно веће тужилаца. Уступањем списа предмета са приговором Уставном суду 24. 06. 2013. године, без упоришта у важећим прописима, ДВТ сада спроводи фактичку конверзију приговора у жалбу због престанка тужилачке функције, односно Уставном суду, као жалбу, враћа оно што је две године раније било уступљено Већу као уставна жалба. Члан 99. став 1. Закона о Уставном суду такође говори о жалби јавног тужиоца и заменика јавног тужиоца против одлуке о престанку функције, што није правно средство које је притужиља користила. Притужиља би могла користити жалбу тек након доношења одлуке о приговору (под претпоставком да је приговор одбијен), на основу члана 6. став 6. ЗИД Закона о јавном тужилаштву
, у чему је онемогућена пасивним држањем Државног већа тужилаца.

Интересантно је да је у делу стручне јавности који је одбијао критике упућене у вези са спровођењем општег избора судија, јавних тужилаца и заменика јавних тужилаца својевремено преовладавао став да неизабране судије и тужиоци немају право на жалбу Уставном суду, јер нису вршили судијску/тужилачку „функцију“, већ „дужност“, услед чега је наглашавано да могу поднети само уставну жалбу. У случају притужиље Н., три године касније, уставна жалба коју је поднела сада се од стране ДВТ третира као жалба због престанка тужилачке функције, на основу члана 161. став 4. Устава, и поново уступа Уставном суду.
Полазећи од принципа да је државни орган који је начинио пропуст у раду дужан да у свакој могућој мери и на сваки дозвољен начин отклони или умањи последице пропуста према грађанима, а имајући у виду да се списи предмета са приговором више не налазе у поседу ДВТ, потребно је да Државно веће тужилаца упути писано извињење притужиљи С. Н., имајући у виду трајање повреде права, односно проузроковану неизвесност у погледу њеног статуса и евентуалног остваривања правне заштите пред другим органима.

Државно веће тужилаца ће о поступању по препоруци обавестити Заштитника грађана, у року од 60 дана од дана пријема препоруке, уз достављање документације на основу које се са сигурношћу може утврдити да је по препоруци поступљено.

